Nei, store bokstaver hjelper ikke
Man skal ikke motta mange eposter som journalist eller lese mange kommentarfelt, før det slår en hvor mange som bruker STORE BOKSTAVER gjennomgående i en tekst. Ved siden av at det er svært vanskelig å lese, oppleves det lite seriøst. Kun en gang, tror jeg, har jeg opplevd utstrakt bruk av store bokstaver i tekst som et velfungerende stilistisk grep. Og det er i John Irvings glimrende romanen «En bønn for Owen Meany». Hovedpersonen Owen er svært liten av vekst og har pipestemme. For å understreke den rare pipestemmen, er alle Owen Meanys replikker skrevet og trykket i store bokstaver. Det er verdt å ta med seg for den som tror store bokstaver er et tegn på fynd og klem. STORE BOKSTAVER I EN SAMMENHENGENDE SETNING ER BARE VANSKELIG Å LESE. Med andre ord er det heller ikke noe sjakktrekk å bruke det som overskrift eller i mailens emnefelt. Vi du markere eller utheve noe i din egen tekst, er det antagelig bedre å bruke fet skrift eller kursiv. Det ødelegger ikke leseflyten og det gir et inntrykk av en skribent som tenker seg om. Å skrive godt er en kunst som mange mener at vi journalister heller ikke behersker. Det er vanskelig å skrive godt. Mange sliter med grammatikken, skrivefeilene kan florere og komma settes i hytt og pine. Og enda verre kan språkføringen være, teksten flyter ikke på noe vis lett for leseren. Mange sliter sogar med dysleksi og har store problemer med skrivingen av den grunn. Som leser er alt dette til å leve med. Man forsøker likevel å trenge gjennom teksten. Men det å hamre inn den brede «Caps Lock»-tasten og rase i vei, har ingen unnskyldning. Det er et bevisst og meget dumt valg hvis du vil kommunisere så godt det lar seg gjøre med den du sender en tekst til. Som leser gir man veldig fort opp. Derfor, uansett hvor sint du er og uansett hvor mye du tror det gir teksten din ekstra tyngde, glem det. Ikke bruk store bokstaver annet som første bokstav i enhver ny setning, som første bokstav i egennavn eller der det ellers er riktig i forkortelser som for eksempel i USA. Og en ting til, aldri send fra deg eller publiser noe du har skrevet i drittsinne. Skriv det gjerne, men vent, vent litt til og kanskje enda litt til, før du på nytt leser gjennom og skriver det om. Da vil du oppdage at langt flere faktisk leser teksten din og gir deg et svar. Og i morgen skal vi ta opp bruk av minst tre utropstegn etter fulle setninger eller etter enkelte ord midt i en tekst.
Forbløffende mange tror at det å skrive en hel tekst med store bokstaver gir teksten ekstra tyngde. Slutt med det hvis du vil bli tatt seriøst.